US сенатор с нецензурно желание относно Русия
През 2017 година Конгресът на САЩ ще положи всички усилия за въвеждането на нови санкции срещу Русия и съответният законопроект ще бъде даден на президента Доналд Тръмп, заяви сенаторът републиканец Линдзи Греъм. „Казвам на нашите немски приятели – вие сте следващите. На прителите ни във Франция – те са подире ви. А на нашия приятел Лавров казвам: надявам се, че най-накрая ще се сблъскате с последствията за това, което вие и вашият режим прави с демократичните страни. 2017 г. ще бъде годината, в която Русия ще бъде ритната отзад в Конгреса“ (...And 2017 is going to be a year of kicking Russia in the ass in Congress), заяви Греъм на Мюнхенската конференция по сигурността. Сенатор Греъм е един от най-непримиримите привърженици на санкциите (а и не само санкциите) против Русия, съвсем наскоро той участва в разработването на законопроект, призован да ограничи потенциално еднолично решение на президента Тръмп да отмени част от мерките срещу Москва, въведени с указ от Барак Обама. Санкциите срещу Русия са един от ключовите моменти, който според наблюдатели ще определя отношенията между Москва и новата американска администрация. Засега официалните изказвания от Белия дом гласят, че санкциите ще останат в сила, докато Русия не върне Крим на Украйна. В Москва вече заявиха, че няма да връщат никому собствените си територии. Още преди да бъде избран за президент Доналд Тръмп заяви, че всеки опит да бъде отнет Крим от Русия ще доведе до Трета световна война. Едновременно с това стана известно, че петима ученици ще бъдат обвинени за замеряне на автомобил от кортежа на президента на САЩ Доналд Тръмп, предаде АП. Говорителката на шерифската служба в Палм Бийч съобщи в изявление днес, че инцидентът е станал в петък около 1,45 следобед. Служители, помагащи на Сикрет сървис, съобщиха, че автомобил от кортежа е бил ударен от малък, твърд предмет. Няколко души от кортежа са се върнали на мястото, за да потърсят свидетели и въпросния предмет. Дете от местната гимназия признало, че е хвърлило парче дърво по кортежа. Участвали са още четирима ученици. Ще им бъдат повдигнати обвинения от службата на прокурора в Палм Бийч, информира АП и отбелязва, че други подробности не се съобщават. Междувременно Тръмп повтори своите политически обещания и продължи нападките към "непочтените" медии на митинг в стил кампания във Флорида, предаде АП. Като настоя, че е жертва на неточно отразяване, Тръмп каза, че Белият дом работи "съвсем гладко" и че "е наследил една голяма каша". Преди митинга Тръмп каза пред журналисти в Еър Форс уан, че организира събитието, защото "животът е кампания". "Да направим Америка отново велика абсолютно е кампания", заяви той. "Не е лесно, особено когато трябва да се борим и с медиите", допълни Тръмп. Митингът е организиран по време на третия уикенд, който американският президент прекарва в луксозната си резиденция Мар-а-Лаго. Уикендът обаче е работен, тъй като Тръмп планира да интервюира най-малко четирима потенциални кандидати за поста съветник по въпросите на националната сигурност, след като Майкъл Флин бе принуден да подаде оставка заради нерегламентирани контакти с руския посланик в САЩ. Тръмп заяви, че има много кандидати за този пост, а той ще вземе решение идните дни. Очаква се за длъжността с президента да разговарят: Кийт Келог - ветеран от войната в Ирак, който бе началник на кабинета на Флин и съветваше Тръмп по националната сигурност и външната политика в предизборната му кампания; Джон Болтън - бивш американски посланик в ООН; генерал-лейтенант Х.Р. Макмастър и директорът на военната академия "Уест пойнт" генерал-лейтенант Робърт Каслън. Говорителят на Белия дом Шон Спайсър каза, че четирите интервюта ще бъдат проведени в неделя в резиденцията. На митинга на международното летище Орландо-Мелбърн американският президент заяви още, че иска в Сирия да бъдат създадени зони за сигурност за бежанците, а средствата за това да се осигурят от страните от Персийския залив, предаде ДПА. Тръмп каза, че бежанците ще бъдат на безопасно място в зоните, което би държало далеч от САЩ хора, които може да са терористи или да искат по друг начин да навредят на страната. "Ние искаме хора, които ще бъдат страхотни за нашата държава", каза Тръмп. "Ние не искаме хора с лоши мисли", добави той.   Джон Маккейн: Заглушаването на медиите е начало на диктатура   Американският сенатор Джон Маккейн заяви, че свободата на медиите е от ключово значение "за запазване на демокрацията, каквато я познаваме". Той отправи предупреждение за усилията за заглушаване на свободния печат, казвайки "че така започват диктаторите", предаде АП. Сенаторът от Аризона бе помолен за коментар на туитовете на президента Доналд Тръмп, в които той критикува "медиите, тиражиращи фалшиви новини" и посочи, че тези медии "не са негови врагове, а врагове на американците". В предаване на телевизия Ен Би Си Джон Маккейн отговори: "Факт е, че ние се нуждаем от вас". После допълни: "Когато погледнем в историята, първото нещо, което правят диктаторите, е да закрият медиите". Маккейн уточни, че не твърди, че Тръмп се опитва да бъде диктатор, но отбеляза, че "трябва да научим уроците на историята".